Το ***Πάρτυ φαντασμάτων*** (αγγλ. τίτλος *Scrooged*) είναι αμερικανική κινηματογραφική ταινία του 1988. Είναι χριστουγεννιάτικη κωμωδία φαντασίας σκηνοθετημένη από τον Ρίτσαρντ Ντόνερ και γραμμένη από τους Μιτς Γκλέιζερ και Μάικλ Ο' Ντόνογκιου. Είναι βασισμένη στη νουβέλα *Χριστουγεννιάτικη ιστορία* (1843) του Καρόλου Ντίκενς, δηλαδή την ιστορία του Εμπενέζερ Σκρουτζ, την οποία μεταφέρει στη σύγχρονη εποχή, με στοιχεία μαύρης κωμωδίας και σουρεαλισμού. Ο αντίστοιχος Σκρουτζ είναι ο Φρανκ Κρος (ρόλος που παίζεται από τον Μπιλ Μάρεϊ), ένας κυνικός και εγωιστής τηλεοπτικός παραγωγός, τον οποίο επισκέπτονται διαδοχικά τρία φαντάσματα τη νύχτα της παραμονής των Χριστουγέννων με την πρόθεση να τον βοηθήσουν να ξανακερδίσει τη χαμένη του ενσυναίσθηση. Στην ταινία παίζουν επίσης οι Κάρεν Άλεν, Τζον Φορσάιθ, Μπόμπκατ Γκόλντθγουέιτ, Κάρολ Κέιν, Ρόμπερτ Μίτσαμ, Μάικλ Τζ. Πόλαρντ και Έλφρη Γούνταρντ.

Το *Πάρτυ φαντασμάτων* «γυρίστηκε» σε ένα διάστημα τριών μηνών στη Νέα Υόρκη και στο Χόλιγουντ, με προϋπολογισμό 32 εκατομμυρίων δολαρίων. Ο Μπιλ Μάρεϊ επέστρεψε στις κινηματογραφικές ερμηνείες μετά από 4 χρόνια και τη μεγάλη επιτυχία των *Ghostbusters*. Ο Μάρεϊ συνεργάσθηκε με τους Γκλέιζερ και Ο' Ντόνογκιου στο να τροποποιήσουν το σενάριο προτού συμφωνήσει να συμμετάσχει. Η παραγωγή της ταινίας είχε αναταράξεις, καθώς ο Μάρεϊ διαφωνούσε και με τον σκηνοθέτη Ντόνερ ως προς. Ο Μάρεϊ χαρακτήρισε τις ώρες των γυρισμάτων ως «δυστυχία», ενώ ο Ντόνερ είπε για τον ηθοποιό ότι ήταν «υπέρ-δημιουργικό, αλλά κατά περίπτωση δύσκολο». Σύντομα «περάσματα» (*cameos*) από την ταινία κάνουν οι τρεις ηθοποιοί αδελφοί του Μάρεϊ (ο Μπράιαν, ο Τζων και ο Τζόελ), καθώς και πολλές διασημότητες.

Η προώθηση της ταινίας εκμεταλλεύθηκε τον ρόλο του Μπιλ Μάρεϊ στο *Ghostbusters*, τονίζοντας τις συναντήσεις του με φαντάσματα σε αμφότερα τα έργα. Το *Πάρτυ φαντασμάτων* κυκλοφόρησε στις ΗΠΑ στις 23 Νοεμβρίου 1988 και απέφερε έσοδα σε όλο τον κόσμο κάτι περισσότερο από 100 εκατομμύρια δολάρια. Η ταινία απέσπασε θετικές αντιδράσεις από δοκιμαστικά ακροατήρια, αλλά ανάμικτες από τους κριτικούς, που τη βρήκαν είτε υπερβολικά κυνική, είτε υπερβολικά συναισθηματική. Πήρε μία υποψηφιότητα για Βραβείο Όσκαρ, στην κατηγορία του καλύτερου μακιγιάζ για τη δουλειά των Τομ Μπούρμαν και Μπάρι Ντράιμπαντ-Μπούρμαν, αλλά έχασε το βραβείο από την επίσης κωμωδία φαντασίας *Ο Σκαθαροζούμης*.

Στα μετέπειτα χρόνια, το *Πάρτυ φαντασμάτων* έγινε μια από τις τακτικές τηλεοπτικές προβολές της περιόδου των Χριστουγέννων, με κάποιους κριτικούς να την αποκαλούν «εναλλακτική» ως προς τις παραδοσιακές χριστουγεννιάτικες ταινίες. Ορισμένοι άλλοι θεωρούν ότι ήταν «μπροστά από την εποχή της» και ότι αφορά περισσότερο τη σημερινή εποχή. Κατά καιρούς έχει εμφανισθεί σε διάφορους καταλόγους με τις «καλύτερες χριστουγεννιάτικες ταινίες».

Πηγές
-----

* Perrin, Dennis (Ιούλιος 1998). *Mr. Mike: The Life and Work of Michael O'Donoghue Hardcover*. ΗΠΑ: Avon Books.
* Puskar, Susan (December 18, 1998). «Murray's 'Scrooge' role that of a creep». *The Blade* (Toledo, Ohio): σελ. Section E.. Ανακτήθηκε στις December 23, 2017.
* Spelling, Ian (Μάρτιος 1989). «Bill Murray ain't afraid of no ghosts!». *Starlog* (ΗΠΑ: Starlog Group, Inc.).. Ανακτήθηκε στις December 23, 2017.

Δείτε επίσης
------------

* Κατάλογος χριστουγεννιάτικων ταινιών

Εξωτερικοί σύνδεσμοι
--------------------

* Το *Πάρτυ φαντασμάτων* στην Internet Movie Database
* Η ταινία στο *cine.gr*
* Η ταινία στις «Σάπιες ντομάτες»
* Η ταινία στο AllMovie
* Η ταινία στο Box Office Mojo